De seneste måneder har der været masser af intern uro i Dansk Folkeparti. Senest med det tidligere folketingsmedlem Martin Henriksen, der er blevet fyret som konsulent i partiet efter kritiske udtalelser om partiets ledelse. Samtidig har partiet mistet hele 44 byrådsmedlemmer i 35 kommuner. Det viser en opgørelse, TV 2 har lavet . Men det får ikke Erik Høgh-Sørensen, der er kandidat for Dansk Folkeparti i Hjørring og også stiller op til regionsrådsvalget, til at frygte en tilbagegang ved valget 16. november. Han fortæller, at partiet i Hjørring Kommune de seneste måneder har oplevet en medlemsfremgang på 25 procent. - Og det plejer også at afspejle sig i valgresultatet. Og vi har ti kandidater på listen i år, hvor havde seks i 2017. Så vi er ret optimistiske, men i sidste ende er det vælgerne, der beslutter, siger Erik Høgh-Sørensen. Han mener ikke, at den landspolitiske uro i Dansk Folkeparti kan mærkes lokalt netop fordi, der har været en medlemsfremgang. - Til gengæld er problemet, at vi har haft to udmeldelser alene på grund af den dårlige behandling af Martin Henriksen, så det er noget, der også kan mærkes i Hjørring, siger Erik Høgh-Sørensen.

Opsummering:
Dansk Folkepartis kandidat i Hjørring, Erik Høgh-Sørensen, tror, at medlemsfremgangen vil resultere i et godt valg 16. november.